גרג אראקי

גרג אראקי (באנגלית: Gregg Araki; נולד ב-17 בדצמבר 1959) הוא במאי קולנוע וטלוויזיה אמריקאי. אראקי נחשב לאחד היוצרים הבולטים בקולנוע הקווירי החדש. אראקי נולד בלוס אנג'לס, קליפורניה להורים ממוצא יפני-אמריקאי, אך גדל בסנטה ברברה שבקליפורניה. אראקי סיים לימודי תואר ראשון בלימודי קולנוע ואומנות מאוניברסיטת סנטה ברברה, ובשנת 1985 הוענק לו תואר שני באומנות מטעם אוניברסיטת דרום קליפורניה. אראקי ביים את סרטו הראשון, Three Bewildered People in the Night, בשנת 1987, בתקציב של 5,000 דולר בלבד. שנתיים לאחר מכן, בשנת 1989, אראקי כתב, הפיק, ביים, צילם וערך בעצמו את סרטו השני, The Long Weekend (O' Despair). בשנת 1992, סרטו The Living End, העוקב אחר שני גברים נשאי HIV היוצאים יחד למסע דרכים, הוקרן בהקרנת בכורה בפסטיבל סאנדנס. שלושת סרטיו הבאים של אראקי, "דפוק לגמרי", "דור מזוין" ו"שום מקום", מרכיבים את "טרילוגיית האפוקליפסה לנוער". בסרטים אלה החל אראקי לעבוד עם שחקנים ושחקניות מוכרים יותר, ביניהם רוז מק'גוון, פארקר פוזי, ראיין פיליפה והת'ר גראהם, והם קיבלו ביקורות מעורבות, החל ממבקר הקולנוע רוג'ר איברט שהעניק לסרטים אפס כוכבים ועד למגזין רוקי שהכריז על הסרטים כ"דבר הטוב ביותר אי פעם". סרטו הבא, ספלנדור, היה מחווה לסרטי קומדיה מטורפת משנות ה-40 וה-50 והוקרן בהקרנת בכורה בפסטיבל סאנדנס בשנת 1999. לאחר מכן קיבל אראקי הצעה להפיק סדרת נוער בשם עבור ערוץ הטלוויזיה MTV בתקציב של מיליון וחצי דולר, אראקי ראה בהצעה הזדמנות להגיע לקהל גדול והסכים לה אף על פי ש-MTV הורידו את התקציב לשבע מאות אלף דולר, אך אחרי שאראקי כתב, ביים וצילם פרק פיילוט לסדרה "כך יגיע העולם לסופו". MTV החליטו לבטל את הפרויקט. בשנת 2004 הוקרן סרטו הבא של אראקי, עור מסתורי, בהקרנת בכורה בפסטיבל הסרטים של ונציה. הסרט מתאר את סיפורם של שני ילדים בגיל ההתבגרות, שעברו התעללות מינית מצד מאמן הבייסבול שלהם בילדותם. הסרט התקבל באהדה רבה בקרב המבקרים וזכה במספר פרסים ברחבי העולם, ובשנת 2007 יצא לאקרנים סרטו הבא של אראקי, "סמיילי פייס" סרט קומדיה בכיכובה של אנה פריס. המעבר החד מדרמה אפלה לקומדיה קלילה תוכנן במכוון בידי אראקי, והסרט "סמיילי פייס" זכה אף הוא לאהדת המבקרים. בשנת 2010 הוקרן סרטו העשירי של אראקי, קאבום, בהקרנת בכורה בפסטיבל קאן והיה לסרט הראשון שזכה בפרס הסרט הקווירי בפסבטיבל. סרטו האחרון באורך מלא של אראקי, "ציפור לבנה בסופת שלג" הוקרן בהקרנת בכורה בפסטיבל סאנדנס בשנת 2014. אראקי הזדהה כהומוסקסואל עד שנת 1997, אז ניהל מערכת יחסים עם השחקנית קת'לין רוברטסון, שהשתתפה בסרטו "שום מקום", כעת הוא מזדהה כביסקסואל. 1987 - Three Bewildered People in the Night 1989 - The Long Weekend (O' Despair) 1992 - The Living End "טרילוגית האפוקליפסה לנוער": 1993 - דפוק לגמרי 1995 - דור מזוין 1997 - שום מקום 1999 - ספלנדור 2004 - עור מסתורי 2007 - סמיילי פייס 2010 - קאבום 2014 - ציפור לבנה בסופת שלג מדיה וקבצים בנושא גרג אראקי בוויקישיתוף גרג אראקי, במסד הנתונים הקולנועיים IMDb (באנגלית) גרג אראקי, באתר AllMovie (באנגלית) גרג אראקי, באתר Rotten Tomatoes (באנגלית) גרג אראקי, באתר Box Office Mojo (באנגלית) גרג אראקי, במסד הנתונים הקולנועיים KinoPoisk (ברוסית) גרג אראקי, באתר MusicBrainz (באנגלית) אמיר קמינר, גרג אראקי: "כבר לא עושים עניין מיציאה מהארון", באתר ynet, 16 ביוני 2011 גרג אראקי: פרופיל אישי, דייב אברמוב, 26.06.06, nrg. Notable Alumni, USC School of Cinematic Arts ביקורת על הסרט "דור מזוין" באתר של רוג'ר איברט. אייזל קליס, הדבר הטוב ביותר אי פעם, מגזין רוקי, 13 ביוני 2012. פרק הפיילוט של הסדרה "כך יגיע העולם לסופו" באתר יוטיוב. בזיל ציאוקוס, קאבום זכה בפרס הסרט הקווירי הראשון, אינדיוואיר, 23 במאי 2010. תשעה גברים ביסקסואלים בולטים, מגזין queerty.